Munisipaliteit wil R500 miljoen se skuld invorderArgieffoto (Foto: stevepb, Pixabay) Die munisipale bestuurder van die uMgungundlovu-distriksmunisipaliteit in die KwaZulu-Natalse Middellande het Dinsdag gesê dié munisipaliteit sal besighede en staatsdepartemente vervolg wat hom altesaam R500 miljoen skuld vir dienste gelewer. Dr. Ray Ngcobo is gister deur Thobekile Maphumulo, burgemeester van uMungunglovu, bygestaan gedurende ŉ mediakonferensie waartydens albei verwys het na ŉ kultuur waarin die munisipaliteit nie betaal word vir dienste gelewer nie. Ngcobo beskuldig besighede daarvan dat hulle wins maak ten koste van die munisipaliteit. Hy het die departement van onderwys uitgesonder as een van die instansies wat die munisipaliteit die meeste geld skuld. “Die onderwysdepartement skuld ons miljoene rand omdat ons water aan skole voorsien. Ons weet dat die departement ’n begroting hiervoor het, maar niemand [by die departement] is gepla om ons daarvoor te vergoed nie. Daarom gaan ons na die departement toe gaan om te kry wat aan ons verskuldig is,” het Ngcobo gesê. Hy het verduidelik dat dit moeilik is om die hele distrik van water te voorsien en verwys na ’n begroting wat nie met die groeiende bevolking tred hou nie. Daarbenewens bars heelwat waterpype in die distrik en Ngcobo het toegegee dat die munisipaliteit nie genoeg geld in sy reserwes het om dié pype te herstel nie. “Ons kort R5 miljard om die verouderende infrastruktuur in munisipaliteite wat onder die distrik val, te herstel, want ons pype is steeds hoofsaaklik van asbes, wat soos u weet nie meer gebruik word nie. Dit is die soort uitdaging wat ons nou in die gesig staar.” Die munisipaliteit sal sy skuld invorder deur diegene wat nie hul rekenings betaal nie, se water af te sny. Die Camperdown-landdroshof en die uMngeni-munisipaliteit se water is reeds om dié rede afgesny, het Ngcobo gesê. Die distrik verskaf water aan ses munisipaliteite, onder andere Richmond, Camperdown en Howick, waarvan die bevolking meer as ’n half miljoen is.